MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets direktiv om markedsadgang for havnetjenester

2001/0047 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets direktiv om markedsadgang for havnetjenester

1. BAGGRUND

Forslag sendt til Europa-Parlamentet og Rådet (dok. KOM(2001) 35 endelig - 2001/0047 (COD)): // 14. februar 2001

Udtalelse fra Det Økonomiske og Sociale Udvalg: // 29. november 2001

Udtalelse fra Regionsudvalget: // 20. september 2001

Udtalelse fra Europa-Parlamentets førstebehandling: // 14. november 2001

Ændret forslag fremsendt (dok. KOM(2002) 101 endelig): // 19. februar 2002

Vedtagelse af den fælles holdning: // 5 november 2002

2. FORMÅLET MED KOMMISSIONENS FORSLAG

Kommissionens ændrede forslag til Europa-Parlamentets og Rådets direktiv om markeds adgang for havnetjenester handler om foranstaltninger for havnetjenester med henblik på markedsåbning. Det sigter mod at sikre lige konkurrencevilkår for alle tjenesteudbydere samt at fastsætte klare regler og etablere en åben og gennemskuelig procedure for adgang til disse tjenester.

De berørte havnetjenester håndterer ladninger af enhver art, passagertjenester og teknisk-nautiske tjenesteydelser som f.eks. bugsering, fortøjning og lodsning. De kan ydes enten i havneområdet eller på vandvejen til og fra havnen.

3. BEMÆRKNINGER TIL DEN FÆLLES HOLDNING [1]

[1] De ændringer, som Rådet har indført, navnlig tilføjelsen af adskillige artikler, har ændret nummereringen for de afsluttende artikler i direktivet.

3.1. Generelle bemærkninger til den fælles holdning

Rådet har med kvalificeret flertal indført et antal ændringer i Kommissionens ændrede forslag uden dog at ændre hovedmålet om at fastsætte klare regler og etablere en åben og gennemskuelig procedure for adgang til havnetjenester.

Den fælles holdning tager også i vidt omfang hensyn til Europa-Parlamentets synspunkter, som fremkom ved dettes førstebehandling.

3.2. Opfølgning af Europa-Parlamentets ændringsforslag

3.2.1. Ændringsforslag, som helt eller delvis er medtaget i Kommissionens ændrede forslag

Den fælles holdning hverken ændrede eller gik imod indholdet af Kommissionens ændringsforslag som opfølgning på Europa-Parlamentets førstebehandling.

3.2.2. Ændringsforslag, som Kommissionen ikke tog med i sit ændrede forslag

Antallet af tjenesteleverandører i tilfælde af en begrænsning af antallet [artikel 8, stk. 2, og betragtning 21]

Den fælles holdning følger Europa-Parlamentet i ændringsforslag nr. 26, der fjerner kravet om at tillade mindst to tjenesteleverandører for hver kategori last i tilfælde af en begrænsning af antallet af tjenesteleverandører.

For at nå frem til et kompromis tilslutter Kommissionen sig, at dens tekst slettes. Den er af den opfattelse, at målet om at åbne markedet sikres på en tilfredsstillende måde med tekstens øvrige bestemmelser.

Lodsning [artikel 14 og betragtning 33 og 34]

Der erindres om, at Europa-Parlamentet stemte imod, at lodsning skulle være omfattet af direktivet (ændringsforslag 51 og 67). Kommissionen fulgte ikke dette ændringsforslag, da den vedtog sit ændrede forslag i februar 2002.

Skønt den fælles holdning lader lodsning være omfattet af direktivet, lægges der vægt på den centrale betydning af de specifikke forhold for denne tjeneste, således som Europa-Parlamentet har påpeget.

Den fælles holdning gør det navnlig muligt at udstede tilladelser på grundlag af særligt strenge kriterier for forpligtelsen til offentlig tjeneste og sikkerheden til søs. Til dette formål kan de kompetente myndigheder i individuelle tilfælde enten selv overtage lodstjenesten eller direkte tildele en organisation en eksklusiv ret til at levere lodstjeneste i en havn. I tilfælde af en begrænsning og hvis de nærmere omstændigheder i en havn kræver det, kan sidstnævnte tildeling foretages uden at følge udvælgelsesprocedurerne og andre relevante procedurer i dette direktiv.

Denne tekst gør det muligt at vedtage havnespecifikke løsninger.

Der erindres om, at virksomheder med en dominerende stilling er underkastet EF-traktatens konkurrenceregler.

Selvservicering i forbindelse med lodsning er omfattet af direktivet i form af en attest om fritagelse for lodsning (PEC).

Tilladelsen gives for en periode på 10 år for at tage hensyn til det til tider langvarige uddannelsesforløb, der kræves af lodser. Det samme gælder for overgangsperioder.

Kommissionen er af den opfattelse, at den fælles holdning repræsenterer en afbalanceret indfaldsvinkel til spørgsmålet om lodsning, og at den må indføjes i direktivet under fuld overholdelse af nærhedsprincippet. Den anerkender såvel de specifikke forhold for lodstjenester og herunder deres centrale betydning for sikkerheden til søs og den komplekse struktur, der ofte er nødvendig af hensyn til særlige lokale forhold som det faktum, at lodsning generelt anerkendes som en havnetjeneste. Det gør det endvidere muligt at pålægge forpligtelser til offentlig tjeneste, hvor dette skønnes nødvendigt.

3.3. Nye bestemmelser, som Rådet har indført

I det følgende findes de væsentligste ændringer, som Rådet har indført i sin fælles holdning. Kommissionen kan godkende disse:

Anvendelsesområde (havne [artikel 2, og betragtning 11 og 12])

Teksten i artikel 2, stk. 2, tilpasser tærskelværdien for, hvilke havne der er omfattet af dette direktiv, til tærskelværdien for TEN-T havne (Gruppe A). Med dette ændres tærskelværdien fra de foreslåede 3 mio. ton / 500 000 passagerer til 1,5 mio. ton / 200 000 passagerer.

Teksten i den fælles holdnings artikel 2, stk. 5, gør det muligt at udelukke havne med udpræget sæsonmæssig og på anden måde lav volumen (hovedsagelig sæsonpræget passagertransport).

Endelig tillades det med artikel 2, stk. 4, udtrykkeligt medlemsstaterne at udvide direktivets anvendelsesområde til andre havne, hvis de ønsker dette.

Anvendelsesområde (tjenester [bilag])

Kommissionen havde foreslået, at direktivet skulle omfatte alle tjenester, som ydes i en havn, selv om nogle af disse ifølge deres natur også kunne ydes uden for havneområdet (opbevaring, deponering, oplagring, konsolidering af last osv.).

Teksten i bilaget til den fælles holdning begrænser direktivets anvendelsesområde til tjenester, som kun kan ydes inden for havneområdet, så der ikke skabes forskellige regelsæt for en specifik tjeneste afhængig af, hvor den ydes.

Anvendelsesområde (tjenester som leveres på vandvejen til og fra havnen, [artikel 1, stk. 2])

Teksten i denne artikel gør det muligt at pålægge specifikke sikkerhedsforanstaltninger i forbindelse med adgang ad vandvejen for at tage højde for den enkelte vandvejs særlige adgangsforhold.

Der mindes om, at tjenester leveret på vandvejen til eller fra havnen blev opfattet af anvendelsesområdet i Kommissionens ændrede forslag som opfølgning på Europa-Parlamentets ændringsforslag nr. 15.

Havnens udviklingspolitik, [artikel 7, artikel 1, stk. 2, og betragtning 20].

Denne ændring tillader udtrykkeligt, at en havn med begrundelse i hensyn, der er specifikke for havnen (f.eks. et mål om at specialisere sig på en eller flere ladningshåndteringstjenester), kan indskrænke sine aktiviteter, når den finder dette hensigtsmæssigt. I sidstnævnte tilfælde kunne udviklingspolitikken derfor give havnen ret til ikke at tillade aktiviteter, som ligger uden for dens specialiseringsområde, uden at der er tale om en begrænsning i antallet af tjenesteleverandører i direktivets forstand.

Udvælgelsesprocedure i tilfælde af en begrænsning af antallet af tjenesteleverandører (offentliggørelse i EFT [artikel 9, stk. 2].

Ifølge forslaget skulle alle udbud offentliggøres i EFT.

I lyset af den betydelige stigning i antallet af havne, der omfattes af direktivet, forekommer en offentliggørelse af alle udbud i EFT ikke at være rimelig. Ifølge den fælles holdning skal udbud kun offentliggøres i EFT for de længste gyldighedsperioder [artikel 12, stk. 2, litra b)]. For de øvrige tilladelser skal de nødvendige oplysninger offentliggøres på en måde, så alle interesserede personer informeres herom i tilstrækkelig god tid.

Varighed af de tilladelser, der tildeles på baggrund af en udvælgelsesprocedure [artikel 12].

Dette spørgsmål er kun relevant i de tilfælde, hvor antallet af tjenesteleveandører er begrænset på grund af plads- eller kapacitetsproblemer, sikkerhed eller miljøbestemmelser.

I de tilfælde, hvor det er nødvendigt at begrænse antallet af tjenesteleverandører, skal der derfor findes en balance mellem markedets grad af åbenhed for nye tjenesteleverandører og beskyttelsen af de etablerede tjenesteleverandørers kommercielle interesser.

Kommissionens fremgangsmåde fokuserede på tjenesteleverandørens investeringer med en tilladelsesperiode på 5 år, hvis der ikke foretages investeringer, 10 år, hvis der foretages betydelige investeringer i mobile aktiver, og 25 år, hvis der foretages betydelige investeringer i faste aktiver.

Den ovennævnte struktur blev bibeholdt i den fælles holdning, men perioderne blev udvidet, og de er nu henholdsvis 10, 15 og 36 år.

Denne maksimale varighed vil give medlemsstaterne mulighed for at finde løsninger, som på en passende måde afspejler nationale afskrivningsregler for de pågældende aktiver.

To alternative muligheder for at forlænge den periode, hvor der investeres i faste aktiver [artikel 12, stk. 2 og 3, samt betragtning 29].

For at fremme investeringer i de tilfælde, hvor der blev bevilget tilladelser på grundlag af faste aktiver, tillader den fælles holdning to alternativer:

Medlemsstaterne kan indføre en mulighed for én gang at forlænge perioden med 10 år, hvis der er foretaget betydelige investeringer i løbet af tilladelsens sidste 10 løbeår.

De kan også tillade en foregribende udbudsprocedure, når der er planlagt betydelige investeringer, men hvor den autoriserede tjenesteleverandør ønsker at opnå en tilladelse i en længere periode, så det sikres, at investeringerne kan afskrives på en hensigtsmæssig måde. I dette tilfælde vil alle interesserede tjenesteleverandører naturligvis få mulighed for at deltage i udbudsproceduren.

Sidestilling af visse betydelige investeringer i mobile aktiver med investeringer i faste aktiver [artikel 12, stk. 2, litra b), artikel 12, stk. 3, og betragtning 28].

Idet investeringer i visse mobile infrastrukturer meget vel kan være betydeligt større end investeringer i faste aktiver, forekommer det rimeligt med henblik på dette direktiv at tillade, at sådanne investeringer betragtes som investeringer i faste aktiver.

Disse kunne f.eks. omfatte portal- og -brokraner til lastning/losning af skib samt slæbebåde, jf. betragtning 28.

Selvservicering [artikel 13 og betragtning 30, 31 og 32].

I den fælles holdning slås det udtrykkeligt fast, at selvservicering, der er blevet defineret mere præcist [artikel 4, stk. 9] uden at ændre indholdet, bør tillades, når dette er muligt.

Det tillades også at begrænse antallet af selvserviceydere, men kun ud fra objektive grunde, der er forenelige med og er relevante i forhold til grundene til at begrænse antallet af tjenesteleverandører, jf. artikel 8.

Endelig er det fastsat, at der kan opkræves et gebyr for selvservicering for teknisk-nautiske tjenesteydelser (som et bidrag til forpligtelsen til offentlig tjeneste, som selvserviceyder ikke kan opfylde). Dette gebyr, som skal være ikke-diskriminerende og rimeligt, skal fastsættes på en objektiv og gennemskuelig måde.

Lodsning [artikel 14].

Se punkt 3.2.2.

Overgangsperioder [artikel 21 og betragtning 41, 42, 43 og 44).

Princippet om overgangsperioder bibeholdes i den fælles holdning. Dette spørgsmål er kun relevant i de tilfælde, hvor antallet af tjenesteleveandører er blevet begrænset på grund af plads- eller kapacitetsproblemer, sikkerhed eller miljøbestemmelser.

Som i artikel 12 og 14 fokuserer fremgangsmåden igen på tjenesteleverandørens investeringer for at opnå en balance mellem behovet for at fastsætte en dato for åbningen af et marked med begrænset adgang, samtidig med at de etablerede tjenesteleverandørers kommercielle interesser beskyttes.

De fastsatte maksimale perioder svarer til perioderne i artikel 12 og 14 (henholdsvis 10, 15 og 36 år).

Nye havne [artikel 22 og betragtning 45].

Denne nye artikel omhandler private investeringer i nye havne (stk. 1) og offentlig-private partnerskaber (PPP) med henblik på etablering af nye havne eller nye dele af en havn (stk. 2).

PPP følger ofte en specifik tidsplan: den offentlige andel af investeringen foretages kun, hvis og når den private operatør er fundet. Og den private operatør er først rede til at investere, når han har en garanti for den offentlige investering. Begge beslutninger er ofte indbyrdes forbundne.

Der findes en garanti for en åben, ikke-diskriminerende og gennemskuelig procedure i stk. 2.

Der er fastsat to alternative fremgangsmåder med henblik på at fastsætte maksimale perioder i stk. 3. Disse kan enten fastsættes i overensstemmelse med artikel 9 eller for en enkelt maksimumperiode på 40 år (som ikke kan forlænges).

Sociale og beskæftigelsesmæssige forhold (artikel 6, stk. 5, artikel 13, artikel 19 og betragtning 18, 31, 32 og 40).

I sin førstebehandling udtalte Europa-Parlamentet sig kraftigt til fordel for, at der skulle indføres eksplicitte bestemmelser med henblik på at beskytte og overholde medlemsstaternes nationale regler for beskæftigelse og social beskyttelse (navnlig ændringsforslag 13, 22, 24, 29, 36, 43 og 57).

Kommissionen fastholdt, at dens oprindelige forslag allerede tog disse aspekter i betragtning. Den fulgte imidlertid nogle af Europa-Parlamentets ændringsforslag i sit ændrede forslag.

Teksten henviser nu udtrykkeligt til arbejdsmarkedsreglerne på følgende områder:

Artikel 6, stk. 5, indeholder nu en eksplicit bestemmelse om, at tjenesteleverandøren i sit valg af kvalificeret personale skal overholde den nationale lovgivning, hvis denne er forenelig med EF-retten.

I artikel 13, stk. 2, er det i forbindelse med selvservicering udtrykkeligt fastsat, at nationale bestemmelser vedrørende beskæftigelsesmæssige og sociale spørgsmål på ingen måde berøres af direktivet, når blot de er forenelige med fællesskabsretten samt med EU's og den pågældende medlemsstats internationale forpligtelser. Dermed undgås enhver fare for social dumping.

I artikel 19 om social beskyttelse er det nu udtrykkeligt fastsat, at de relevante nationale lovgivninger og regler for personale beskæftiget af en tjenesteleverandør, der overtager en tilladelse som resultat af en udvælgelsesprocedure, på ingen måde berøres af direktivets bestemmelser.

3.4. Kommissionens holdning til den fælles holdning.

Kommissionen er enig i og støtter den fælles holdning, som Rådet har vedtaget, da den overholder forslagets centrale principper, doktrin og struktur.

Som tidligere forklaret tager den fælles holdning endvidere i vidt omfang hensyn til Europa-Parlamentets førstebehandling.

4. FÆLLES ERKLÆRINGER

Under vedtagelsen af den fælles holdning afgav Kommissionen følgende udtalelse med henblik på Rådets referat:

"Kommissionen agter i den nærmeste fremtid at behandle spørgsmålet vedrørende konkurrence mellem havne via en ændring af gennemskuelighedsdirektivet, således at de havne, der er omfattet af dette direktiv, ligeledes vil blive omfattet af gennemskuelighedsdirektivet, og ved at udsende et dokument om offentlig finansiering af infrastruktur og statsstøtte. Kommissionen vil fortsætte arbejdet med søfartssikkerhed og erindrer navnlig om den pakke vedrørende passagerskibes sikkerhed, der for nylig blev offentliggjort; den agter at træffe de nødvendige foranstaltninger vedrørende sikkerhed. Kommissionen vil fortsat tage relevante initiativer i forbindelse med short sea shipping og intermodalitet, og den erindrer om det nylige forslag vedrørende Marco Polo og vejledningen i brugen af toldprocedurer i havne for short sea shipping. Kommissionen erindrer om sin meddelelse, der blev forelagt for nyligt, om uddannelse og tilgang af søfarende; den agter at behandle sektorens øvrige sociale aspekter på baggrund af oplysninger fra medlemsstaterne og sektoren."